Zoë Saldaña

Zoë Yadira Saldaña Nazario (s. 19. kesäkuuta 1978 Passaic, New Jersey) on yhdys­valtalainen Oscar-palkittu näyttelijä. Hän on näytellyt monissa suosituissa elokuvasarjoissa, muun muassa Avatarissa, Star Trekissa ja Guardians of the Galaxyssa ja niiden jatko-osissa.

Vuonna 2025 Saldaña palkittiin parhaan naissivuosan Oscarilla, Golden Globella ja Baftalla elokuvasta Emilia Pérez (2024).

 Varhainen elämä 

Zoë Saldaña syntyi New Jerseyssä, ja hän on vanhempiensa kolmesta tyttärestä keskimmäinen. Hänen isänsä Aridio Saldaña oli kotoisin Dominikaanisesta tasa­vallasta ja äiti Asalia Nazario on puoliksi dominikaaninen ja puoliksi puertoricolainen. Hänellä on myös haitilaisia ja libanonilaisia suku­juuria. Saldaña asui suurimman osan lapsuudestaan New Yorkissa Queensin Jackson Heightsissa. Hänen siskonsa ovat nimeltään Mariel ja Cisely. Zoë oli yhdeksänvuotias, kun hänen isänsä kuoli auto-onnettomuudessa. Tämän jälkeen hänen äitinsä muutti Dominikaaniseen tasa­valtaan tyttäriensä kanssa. Siellä Saldaña alkoi opiskella tanssia ECOS Espacio de Danza Academyssa. Hän opiskeli useita eri tanssin muotoja ja lajeja, mutta kutsui balettia suurimmaksi intohimokseen. Saldaña ei kuitenkaan jalkojensa rakenteesta johtuen soveltunut balettitanssijaksi, ja hän oli myös ”liian ylpeä ja kunnianhimoinen balettikuoroon”.

Saldaña muutti 17-vuotiaana takaisin New Yorkiin, missä jatkoi tanssijana ja esiintyjänä. Hän liittyi muun muassa Faces-teatteriryhmään sekä New Yorkin nuorisoteatteriin. Kykyjenetsijä löysi Saldañan nuorisoteatterista, mitä kautta hän sai ensimmäisen televisio- ja elokuvaroolinsa.

 Ura 
Saldaña vieraili 1999 Kovassa laissa, ja seuraavana vuonna hänellä oli merkittävä rooli balettikoulun oppilaista kertovassa elokuvassa Center Stage.

Saldaña näytteli 2000-luvun alussa useammassa teinielokuvassa, kuten elokuvissa Älä jätä minua (2001) ja Crossroads – tienristeyksessä (2002). Hänellä oli myös sivurooli Drumlinessa (2002) ja pieni osa naismerirosvona suuren suosion saaneessa elokuvassa Pirates of the Caribbean: Mustan helmen kirous (2003). Terminaalissa (2004) Saldaña oli maahanmuuttovirkailija. Hän oli vuonna 2005 ehdolla Black Reel -palkinnon saajaksi parhaan nais­näyttelijän sarjassa ja Teen Choice -palkinnon saajaksi parhaan nais­esiintyjä­tulokkaan sarjassa elo­kuvasta Guess Who. Lisäksi hän oli ehdolla MTV Movie -palkinnon saajaksi parhaasta elo­kuva­suudelmasta 2002.

Saldaña esiintyi 2000-luvun puolivälissä lähinnä pienemmissä elokuvissa ja televisiossa. Hän oli televisiossa sarjoissa Kova laki: Erikoisyksikkö ja 'Kuuden ketju sekä elokuvissa komediassa Guess Who (2005) ja Vantage Point – askeleen edellä.

Suuren luokan tähti Saldañasta tuli kahden vuonna 2009 ensi-iltansa saaneen elo­kuvan, Star Trekin ja Avatarin myötä. Ensin mainitussa hänen roolinsa oli avaruus­akatemian kadetti Uhura. Avatarissa Saldaña esitti liikkeenkaappaustekniikalla luotua soturi Neytiriä. Saldañan hahmo kuuluu na’vien humanoidirotuun, joka asuu Pandora-kuussa. Avatarista historian eniten tuottanut elokuva. 

Saldaña näytteli 2010 komediassa Hullut hautajaiset, 2011 vanhempiensa murhaa kostavaa palkkamurhaajaa elokuvassa Colombiana ja 2012 draamassa Pariisin sanat. Saldaña palasi Star Trekin maailmaan jatko-osassa Star Trek Into Darkness (2013). Hän liittyi 2010-luvulla myös Marvelin elokuvamaailmaan supersankarielokuvassa Guardians of the Galaxy (2013), missä hänen roolihahmonsa on vihreäihoinen palkkamurhaaja Gamora. Jatko-osa Guardians of the Galaxy Vol. 2 julkaistiin 2017.

Saldaña oli 2016 pääroolissa Nina Simonesta kertovassa elämäkertaelokuvassa Nina. Roolitus sai kovaa kritiikki, eikä Simonen perhe hyväksynyt Saldañaa rooliin. Saldañaa syytettiin jopa blackface-meikistä, sillä hänen piirteitään jouduttiin tummentamaan. Saldañan itse on taustaltaan afrolatino. Hän kertoi myös myöhemmin, että hänen olisi pitänyt perääntyä roolista ja vaikuttaa siihen, että osaan valittaisiin musta näyttelijä.

Saldaña esiintyi 2010-luvun jälkimmäisellä puoliskolla muun muassa trillereissä Live by Night (2016) ja I Kill Giants (2017).  Hän oli jälleen mukana myös Star Trek -jatko-osassa Star Trek Beyond (2016) ja Marvelin supersankarielokuvissa Avengers: Infinity War (2018) ja Avengers: Endgame (2019).

Saldaña ääninäytteli 2021 animaatiomusikaalissa Vivo ja minisarjassa Maya ja kolme taisteilijaa, joka kertoo mesoamerikkalaisesta soturiprinsessasta. Saldaña oli vuonna 2022 mukana satiirissa Amsterdam, toimintakomediassa The Adam Project ja Netflixin minisarjassa Uusi alku. Seuraavana vuonna hän näytteli miehensä Marco Peregon ohjaamassa draamassa The Absence of Eden, jossa hän esitti laitonta siirtolaista. Saldaña palasi 2022 myös Neytirin rooliin elokuvassa Avatar: The Way of Water ja seuraavana vuonna Gamoraksi elokuvassa Guardians of the Galaxy Vol. 3.

Saldaña voitti vuonna 2024 parhaan naissivuosan Oscarin, Golden Globen ja Baftan roolistaan elokuvasta Emilia Pérez''. Hän näyttelee siinä meksikolaista asianajajaa, joka auttaa huumekartelin johtajaa sukupuolenkorjausleikkaukseen. Saldaña joutui musikaalia varten puhumaan ja laulamaan espanjaksi.

 Yksityiselämä 

Saldaña seurusteli vuosia muoti­alan yrittäjän Keith Brittonin kanssa, mutta he erosivat vuonna 2011. Kesällä 2013 Saldaña meni naimisiin italialaisen taiteilijan Marco Peregon kanssa. Paris­kunnalla on kolme lasta, marras­kuussa 2014 syntyneet kaksos­pojat ja helmi­kuussa 2017 syntynyt poika.

Heinä­kuussa 2016 Saldaña paljasti sairastavansa suvussa kulkevaa auto­immuuni­tautia, Hashimoton tyreoidiittia.

 Valikoitu filmografia 

 Elokuvat Vuosi Nimi Rooli 2000  Center Stage  Eva Rodriguez 2001  Älä jätä minua  Maggie 2002  Crossroads – tienristeyksessä  Kit Drumline  Laila 2003  Pirates of the Caribbean: Mustan helmen kirous  Ana­maria 2004  Terminaali  Dolores Torres Haven  Andrea Temptation  Annie 2005  Constellation  Rosa Boxer Guess Who  Theresa Jones Dirty Deeds  Rachel Buff 2006  Premium  Charli Ways of the Flesh  Donna 2007  After Sex  Kat Black­out  Claudine 2008  Vantage Point – askeleen edellä  Angie Jones 2009  Star Trek  Nyota Uhura Menneen haamut  Cassie Avatar  Neytiri

 Elokuvat Vuosi Nimi Rooli 2010  The Losers  Aisha Takers  Lily Jansen Hullut hautajaiset  Elaine Barnes Burning Palms  Sara Cotton 2011  Colombiana  Cataleya Restrepo 2012  The Words – Pariisin sanat  Dora Jansen 2013  Blood Ties  Vanessa Star Trek Into Darkness  Nyota Uhura Rautakaupunki  Lena Warren 2014  Infinitely Polar Bear  Maggie Stuart Guardians of the Galaxy  Gamora 2016  Star Trek Beyond  Nyota Uhura Nina  Nina Simone Live by Night  Graciella Corrales 2017  Guardians of the Galaxy Vol. 2  Gamora 2018  Avengers: Infinity War 2019  Avengers: Endgame 2022  Avatar: The Way of Water  Neytiri 2023  Guardians of the Galaxy Vol. 3  Gamora 2024  Emilia Pérez  Rita Mora Castro 2025  Avatar: Fire and Ash  Neytiri 2029  Avatar 4

 Televisio Vuosi Sarja Rooli 1999  Kova laki  Belinca 2004  Kova laki: Erikoisyksikkö  Gabrielle Vega 2006–2007  Kuuden ketju  Regina 2014  Rose­mary’s Baby  Rosemary Wood­house

 Lähteet 

 Aiheesta muualla 

Luokka:Yhdysvaltalaiset näyttelijät
Luokka:Oscar-palkinnon saajat
Luokka:Golden Globe -palkinnon saajat
Luokka:BAFTA-palkinnon saajat
Luokka:Vuonna 1978 syntyneet
Luokka:Elävät henkilöt
Luokka:Seulonnan keskeiset artikkelit